FI Euroopan unionin virallinen lehti C 327/10

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 327/11)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”ABRICOTS ROUGES DU ROUSSILLON”

EU-nro: FR-PDO-0005-01328–15.04.2015

SAN ( X ) SMM ( )

1. Nimi/nimet

”Abricots rouges du Roussillon”

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1 Tuotelaji

Luokka 1.6. Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Abricots rouges du Roussillon tarkoittaa tuoreita seuraavista lajikkeista saatuja aprikooseja:

— Rouge du Roussillon (kanta ja A157);

— Aviéra;

— Royal Roussillon;

— Avikandi.

Näiden aprikoosien ominaispiirteitä ovat oranssi pohjaväri, jossa on kirkkaanpunaisia pilkkuja, sekä pieni tai keskisuuri koko (halkaisija 35–55 mm). Maku on makea ja sokeripitoisuus yli 12 Brix-astetta. Rakenne on pehmeä, mehukas ja suussa sulava. Happoisuus on vähäinen ja aromi voimakkaan tuoreen hedelmäinen (persikka/nektariini ja aprikoosimehu).

Hedelmät korjataan kypsinä, ja sadonkorjuun alkamisen määräävät kriteerit ovat hedelmän pohjaväri ja sauman väri.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Aprikoosit pakataan tuotantoalueella.

Pakkaamiseen käytetään kovapohjaisia ja -reunaisia laatikoita, joiden vetoisuus on enintään 5 kilogrammaa, kun aprikoosit pidetään kaupan tuoreina, ja enintään 25 kilogrammaa, kun hedelmät on tarkoitettu jalostettaviksi.

Tuote on pakattava tuotantoalueella, jotta sen ominaisuudet säilyvät paremmin ottaen huomioon, että

— hedelmien suojaamiseksi ne on korjattava kypsinä käsin asianmukaisiin astioihin;

— tämän nimikkeen hedelmät ovat rakenteeltaan erityisen pehmeitä, mehukkaita ja suussa sulavia.

Siksi toimijoiden on huolehdittava kaikista seuraavista toimenpiteistä, jotta hedelmät säilyvät ehjinä eivätkä niiden erityisominaisuudet muutu:

— toimitus pakkauskeskukseen mahdollisimman nopeasti (enintään 12 tunnin kuluessa sadonkorjuusta);

— aika sadonkorjuusta pakatun tavaran toimittamiseen eteenpäin saa olla enintään kuusi päivää;

— hedelmien suojaamiseksi iskuilta ne pakataan tukeviin laatikoihin;

— valvotut varastointiolosuhteet ennen lähettämistä (varastointi kylmähuoneessa enintään 10 °C:een lämpötilassa).

Lisäksi lajittelusta ja pakkaamisesta vastaavat samat maantieteelliselle alueelle asettuneet toimijat, joilla on riittävä kokemus ja asiantuntemus tästä herkästä tuotteesta.

Näiden määräysten ansiosta voidaan rajoittaa hedelmien käsittelyvaiheiden määrää ja säilyttää tuotteen ominaisuudet, minkä vuoksi pakkaaminen maantieteellisellä alueella on perusteltua.

3.6 Tuotteen, johon rekisteröity nimi viittaa, merkintöjä koskevat erityiset säännöt

Elintarvikkeiden merkintöjä ja esillepanoa koskevassa lainsäädännössä säädettyjen pakollisten merkintöjen lisäksi jokaisessa yksittäisessä pakkauksessa on oltava seuraavat maininnat:

— alkuperänimityksen nimi ”Abricots rouges du Roussillon”,

— lajikkeen nimi,

— Euroopan unionin SAN-tunnus.

Ne esitetään painopinnalla selvästi näkyvin, luettavin, pysyvin ja riittävän suurin kirjaimin, jotta ne erottuvat selvästi kaikista muista kirjainmerkinnöistä ja piirroksista.

4. Maantieteellisen alueen tarkka rajaus

Suojatun alkuperänimityksen ”Abricots rouges du Roussillon” yksilöidyn maantieteellisen alueen muodostavat seuraavat kunnat Pyrénées-Orientalesin departementissa:

— kaikki seuraavien kantonien kunnat: Argelès-sur-Mer, Canet-en-Roussillon, Côte-Radieuse, Elne, Millas, Perpignan, Saint-Estève, Saint-Laurent-de-la-Salanque ja Toulouges;

— seuraavat kunnat: Clara, Catllar, Codalet, Eus, Los Masos, Prades, Ria Sirach, Estagel, Latour-de-France, Montner ja Tautavel;

— seuraavien kantonien kunnat: — Céret, lukuun ottamatta seuraavia kuntia: Albère, Calmeilles, Les Cluses, Oms, Le Perthus ja Taillet; — Rivesaltes, lukuun ottamatta Opoul-Périllosin ja Vingraun kuntia; — Thuir, lukuun ottamatta Caixasin kuntaa; — Vinça, lukuun ottamatta seuraavia kuntia: Baillestavy, Boule-d’Amont, Casefabre, Glorianes, Montalba-le-Château, Prunet et Belpuig ja Valmanya.

5. Yhteys maantieteelliseen alkuperään

Luonnonoloihin liittyvät tekijät

Maantieteellinen alue sijaitsee Pyrénées-Orientalesin departementissa Manner-Ranskan eteläisimmässä kolkassa.

Alue on kuin idässä Välimeren suuntaan avautuva laajan amfiteatterin areena, ja sitä rajaavat pohjoisessa Corbières, lännessä Canigou-vuoriston alarinteet ja etelässä Albères.

Alueen halki kulkee itä-länsisuunnassa kolme jokea, Têt, Tech ja Agly, jotka ovat muovanneet aikojen kuluessa penkereistä ja kukkuloista koostuvaa maisemaa.

Suurin joki on Têt, jonka

— pohjoispuolella vasemmalla rannalla Rivesaltesin ympärillä leviää laaja pengeralue; sen maaperä on kivipitoista ja huuhtoutunutta;

— eteläpuolella oikealla rannalla sijaitsee aina Pyreneiden juurelle asti ulottuva Aspresin alue; sen maaperä on muodostunut pääasiassa plioseenikautisesta hajonneesta hiekkakivestä, jota peittää vaihtelevassa määrin kvartäärikaudelta peräisin oleva vanha tulvamaa, ja korkeista penkereistä on siellä säilynyt vain joitakin kerroksia.

Roussillonin tasangon alaosassa ja jokien varrella esiintyy myös nuorempaa kvartäärikautista tulvamaata.

Pinnankorkeus vaihtelee tasangolla 0:sta 200 metriin mutta amfiteatterin alarinteillä aprikoosia voidaan viljellä aina 450 metrin korkeudelle saakka.

Roussillonin ilmastoon vaikuttavat idässä meren läheisyys sekä aluetta ympäröivät vuoret. Kyseessä on tyypillisesti välimerellinen ilmasto. Kesäisin on hyvin kuivaa ja kuumaa; kuivuus voi kestää 2–3 kuukautta, ja heinä- ja elokuun keskilämpötila on liki 24 °C. Talvet ovat leutoja; hallaa esiintyy vuodessa alle 15 päivänä, kylmimmän kuukauden keskilämpötila on 8 °C ja silloinkin niiden tuntien lukumäärä, kun lämpötila on alle 7,2 °C (700–1 000 tuntia), on riittävä katkaisemaan lepokauden. Auringonpaisteen määrä on huomattava, yli 2 500 tuntia vuodessa.

Rankkasateet ovat harvinaisia (keskimäärin noin 600 mm), ja niiden esiintyminen vaihtelee vuodesta toiseen.

Alueen ilmaston erityispiirteen muodostavat kuitenkin tuulet;

— joka kolmas päivä usein voimakkaasti luoteesta puhaltava tramontane-tuuli

— sekä kuuma ja kostea marin-tuuli.

Inhimilliset tekijät

Maantieteellinen alue on perinteisen aprikoosinviljelyn kehto alueella. Lajia viljellään jokien ala- ja keskijuoksujen laaksoissa, tulvamailla ja alarinteillä, joilla luonnollinen vedensaanti on riittävää tai sitä täydennetään ikivanhalla, useimmiten jo keskiajalta peräisin olevalla kanavaverkostolla.

Arabien mukanaan tuomaa aprikoosipuuta esiintyy maantieteellisellä alueella jo yli kymmenen vuosisadan ajan. Sen viljelyä kaupallisiin tarkoituksiin alettiin kehittää Pyrénées-Orientalesin alueella 1800-luvun alussa. Sittemmin rautatieyhteyksien tulo edisti tuotannon kehittymistä. Vuonna 1937 koko Ranskan aprikoosituotannosta 60 prosenttia oli peräisin Roussillonin alueelta (L’économie agricole des Pyrénées Orientales – Louis Rives, 1942). Vuonna 1971 Pyrénées Orientalesin departementti oli Ranskan suurin aprikoosien tuotantoalue, ja 72 prosentilla viljelyalasta viljeltiin Rouge du Roussillon -lajiketta (Atlas agricole – DDA 66, joulukuu 1972).

Yli vuosisadan ajan Roussillonissa on viljelty Rouge du Roussillon -lajiketta, jonka erityispiirteen muodostavat punaiset pilkut oranssilla pohjalla. Tästä ”Roussillonin alueen ilmastoon täydellisesti sopeutuneesta lajikkeesta” (L’abricotier - Norbert Got, 1938) on aikojen kuluessa ympäristötekijöiden (ilmasto, maaperä) ja viljelykäytäntöjen (varttaminen) tuloksena kehittynyt lajikkeen perinteinen kantamuoto.

Myöhemmin 1900-luvun puolivälissä käynnistettiin valintaohjelma, jonka ensisijaisena tavoitteena oli tuotannonvaihtelujen rajoittaminen. Tämä johti kloonin A 157 valintaan. Geneettinen jalostustyö jatkui, ja sen tuloksena kehitettiin valikoidut lajikkeet Aviera (1988), Avikandi (1991) ja Royal Roussillon (1996), joilla kaikilla on abricots rouges du Roussillon -aprikoosia vastaavat ominaisuudet (vrt. CTIFL 1995–1996 ja laboratoire Agro-Emergence 2000–2002 ja 2010).

Nämä lajikkeet säilyivät paikallisina tällä alueella, ja Pyrénées-Orientalesin departementin ulkopuolelta kirjattiin ainoastaan yksi istutettu hehtaari Rouge du Roussillon -lajikkeen aprikoosipuita, 1,50 hehtaaria Aviera-lajikkeen puita ja alle yksi hehtaari Royal Roussillon -lajikkeen puita eikä lainkaan istutettuja Avikandi-lajikkeen puita (vuoden 2010 laskenta). Itse asiassa kaikki yritykset istuttaa lajiketta maantieteellisen alueen ulkopuolelle epäonnistuivat, eikä yhdelläkään muulla tuotantoalueella Ranskassa tai muualla maailmassa ole Rouge du Roussillon -tyyppisten lajikkeiden kaupallista tuotantoa.

Vuonna 2012 Roussillonin aprikoosinviljelyalasta 41 prosentille oli istutettu näitä lajikkeita, ja niiden tuotanto oli 6 000 tonnia, mikä vastaa 38 prosenttia kokonaistuotannosta (Chambre d’agriculture 66:n vuoden 2012 tietojen mukaan).

Näitä tuotteita arvostetaan tuoreiden hedelmien markkinoilla niiden makuominaisuuksien ja aromin vuoksi, ja ne ovat hyvin kysyttyjä myös elintarviketeollisuudessa (noin 20 % tuotannosta), jossa niitä käytetään jalostettaviksi maitotuotteissa, kekseissä, hilloksi ja mehuksi). Esimerkiksi suuret merkkivalmistajat kuten Danone (+ Gervita ja Lu), Yoplait ja Andros sekä vähittäiskaupan tuotemerkit (Reflets de France, Nos Régions ont du Talent) käyttävät tuotteissaan näitä aprikooseja.

Nämä lajikkeet, joita voidaan luonnehtia Roussillonin kotoperäisiksi lajikkeiksi, ovat pystyneet säilymään viljelijöiden osaamisen ansiosta. Se ilmenee erityisesti

— hedelmätarhojen istuttamisessa tulvaperäiseen tai kerrostuneeseen maaperään alle 450 metrin korkeudelle,

— puiden leikkaamisessa matalaan avoimesti haaroittuvaan muotoon (ns. goblet-leikkaus),

— viljelymaan jakamisessa pieniksi lohkoiksi, joita pensasaidat suojaavat tuulelta,

— tarvittaessa kastelukanavien rakentamisessa tai vanhan kastelukanavaverkoston säilyttämisessä.

Tämä osaaminen näkyy myös

— sadonkorjuussa, joka tehdään yksinomaan käsin,

— nopeassa toimittamisessa pakkauskeskuksiin (alle 12 tuntia),

— tällä nimityksellä suojattujen pehmeärakenteisten hedelmien erityisominaisuuksiin sopeutetussa pakkaamisessa kovapohjaisiin ja -reunaisiin laatikoihin,

— varastoinnissa, jonka ansiosta hedelmät säilyvät ehjinä (kylmähuoneessa, jonka lämpötila on enintään 10 °C).

Tuotteen erityisyys

Abricots rouges du Roussillon -aprikoosien erityispiirteitä ovat

— oranssi pohjaväri, jossa on (lajikkeelle ominaisia) kirkkaanpunaisia pilkkuja, mikä erottaa ne ns. kaksivärisistä aprikooseista, joissa oranssit ja punaiset sävyt ovat sekoittuneet ilman selviä rajoja;

— pieni tai keskisuuri koko (halkaisija 35–55 mm).

Näiden pehmeärakenteisten aprikoosien maku on makea (sokeripitoisuus yli 12 Brix-astetta). Ne ovat hyvin mehukkaita, suussa sulavan pehmeitä, ja niiden happoisuus on erittäin alhainen, mikä korostaa makeutta ja tuoreen hedelmän (persikka/nektariini) ja aprikoosimehun voimakasta aromia.

Syy-yhteys

Abricots rouges du Roussillon -aprikoosin yhteys maantieteelliseen alueeseen on hyvin vahva.

Niiden ominaisuudet ovat seurausta aprikoosipuun viljelyyn ja ilmastoon liittyvien vaatimusten (jotka vaikuttavat kasvuun, hedelmien kehittymiseen ja laatuun), maantieteellisen alueen luonnonolojen ja tuottajien kehittämän osaamisen välisestä vuorovaikutuksesta, joka ilmenee esimerkiksi seuraavissa tekijöissä:

— kivipitoiset huuhtoutuneet penkereet, plioseenikautisesta hajonneesta hiekkakivestä muodostunut maaperä, jota mahdollisesti peittää kvartäärikaudelta peräisin oleva vanha tulvamaa, sekä nuorempi tulvamaa ovat kaikki vettä hyvin läpäiseviä ja rakenteeltaan sellaisia, että bakteerien aiheuttamien tautien vaara, jolle nämä aprikoosipuut helposti altistuvat, on vähäinen;

— Abricots rouges du Roussillon -aprikoosi saa mahdollisimman runsaasti auringonpaistetta ja luonnollista lämpöä alueen maantieteellisen sijainnin ansiosta, sillä suotuisimmilla paikoilla viljely ja hedelmien ihanteellinen kypsyminen on mahdollista aina 450 metrin korkeudelle saakka;

— riittävä kasteluverkosto, jonka ansiosta voidaan tarvittaessa varmistaa vähään tyytyvän ja kuivuuteen hyvin sopeutuneen aprikoosipuun vedensaanti;

— Välimeren läheisyys, minkä ansiosta tuotantoalueen talvet ovat leutoja mutta Tramontane-tuulen (vallitseva luoteistuuli) tuoma viilentävä vaikutus riittää käynnistämään versojen itämisen lepotilasta. Tämä etenkin keväällä voimakkaasti puhaltava tuuli varmistaa näiden itsehedelmöittyvien lajikkeiden pölytyksen, nopeuttaa kypsymistä ja ehkäisee sienitautien kehittymistä. Se edellyttää kuitenkin puiden leikkaamista mataliksi, mikä toisaalta helpottaa käsin tapahtuvaa sadonkorjuuta, ja tuulisimmilla paikoilla pensasaitojen istuttamista, mikä puolestaan muovaa tyypillistä maisemaa;

— aprikoosipuut kehittyvät luonnollisella tavalla tasapainoisesti, mikä mahdollistaa säännöllisen tuotannon ilman vuotuista leikkaamista;

— runsas valoisuus vastaa valittujen lajikkeiden tarpeita ja mahdollistaa hyvän kukinnan. Korkeat kesälämpötilat ja pitkäkestoinen auringonpaiste sekä puiden leikkaaminen avoimesti haaroittuvaan muotoon (ns. goblet-leikkaus) lisäävät valoa saavaa lehtipinta-alaa ja edistävät hedelmien kypsymistä. Ne vaikuttavat hedelmien sekä visuaalisten (punaisten pilkkujen ilmestyminen) että makuun liittyvien (korkea sokeripitoisuus, makeus, ja alhainen happoisuus) ominaisuuksien kehittymiseen;

— käsittelyt, joiden ansiosta hedelmät säilyvät mahdollisimman ehjinä, kuten käsin tapahtuva sadonkorjuu, lyhyt aika sadonkorjuusta pakkaamiseen, optimaaliset varastointiolosuhteet ja rajoitettu varastointiaika, mikäli varastointi on välttämätöntä.

Alueen luonnonolojen soveltuvuudesta Abricots rouges du Roussillon -aprikoosien tuotannon edellyttämiin vaatimuksiin kertoo myös se, ettei näiden aprikoosien kaupallista tuotantoa esiinny maantieteellisen alueen ulkopuolella.

Niinpä huolimatta markkinoiden suuntautumisesta suurempikokoisiin kaksivärisiin tuotteisiin Abricots rouges du Roussillon on onnistunut säilymään aikojen kuluessa ja vakiinnuttanut asemansa omien erityispiirteidensä ja makunsa ansiosta.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://info.agriculture.gouv.fr/gedei/site/bo-agri/document_administratif-d847cc43-7623-4f35-9a4e-18ac66f4b67e

(1) EUVL L 343, 14.12.2012, s. 1.